《送僧希道迎母之宣州》
元代·丁复

宪郎早是诸侯客，宅相须兴内氏家。徙舍曾闻习俎豆，行台今见重才华。

名门已道从张掖，逸足端知产渥洼。绣斧喜来初奉檄，板舆迎去欲看花。

深冰自跃供江鲤，常日仍思致海鲑。禁脔羹辞璚面兽，贡馀汤献锦文瓜。

怡声即有平安报，按部宁令造次差。豸角剡霜书载续，雀牙行路俗休哗。

固应反哺宜栖柏，亦复承恩拟泛槎。会著瑶池亲赐宴，玉桃三熟寿无涯。

作者简介：元台州天台人，字仲容。仁宗延祐初游京师。被荐，不仕，放情诗酒。晚年侨居金陵。其诗自然俊逸，不事雕琢。有《桧亭集》。